Aktrise wat op kleinhoewe geskiet is se naam bekend | Maroela Media
Cicilia "Celia" Kriel. Foto: Facebook
Die aktrise wat Woensdagoggend op 'n kleinhoewe wes van Centurion aangeval is, se naam is bekend.
Maroela Media het verneem die 47-jarige vrou is Celia Kriel. Volgens 'n familielid, wat anoniem wil bly, was sy al 'n agtergrondspeler in onder meer Binnelanders, 7de Laan en Getroud met rugby en het sy glo ook die hoofrol in die verhoogproduksie Othello gespeel.
Maroela Media het vroeër berig sy is omstreeks 00:10 op 'n kleinhoewe in haar huurhuis in die Hills & Dales-gebied wes van Erasmia deur drie gewapende mans aangeval.
"Na wat verneem word, was sy alleen in die huis. Skote is afgevuur en sy het twee ernstige skietwonde opgedoen," het Chris Botha, woordvoerder van Netcare 911, vroeër in 'n verklaring gesê.
Paramedici van Netcare 911 het haar in 'n ernstige maar stabiele toestand aangetref. Sy is op die toneel behandel en na 'n nabygeleë hospitaal geneem vir verdere behandeling.
Marius Müller, nasionale veiligheidskoördineerder van AfriForum, het vroeër aan Maroela Media bevestig drie gewapende mans het die vrou beroof, geskiet en ook met 'n baksteen in haar gesig geslaan. Hulle het te voet gevlug met 'n selfoon, geld en ander waardevolle besittings.
'n Buurman het glo die skote gehoor en gaan ondersoek instel, waarna hy hulp ontbied het.
Kol. Lungelo Dlamini, provinsiale polisiewoordvoerder van Gauteng, het aan Maroela Media bevestig die polisie ondersoek 'n saak van huisroof. Niemand is nog in verband met die voorval in hegtenis geneem nie.
[Video] Ma waarsku ander ná man kleuter byna ontvoer
………omtrent n bekende aktrise……..
Is julle lot MM lesers nóú gelukkig?
Sjoe iewers het ek iets gemis want ek het haar nog nooit in enige van die sepies gesien nie. Sterkte dame hoop jy voel gou beter.
Baie sterkte! …………..Heeltemal onbekend.
As ek weer n foto van die aktrise sien sal dit die tweede keer wees. Sterkte aan die vrou, hoop die aanvallers word gekry en word gestraf.